Sion Molde

Sion Molde eller Pinsemenigheten Sion Molde og omegn er en kristen frikirkelig menighet i Molde, tilsluttet den norske pinsebevegelsen. Menigheten driver virksomhet flere steder i Romsdalsområdet, mens hovedbasen er på Kviltorp. Menighetsbygget har 500 sitteplasser, kafe område og egne avdelinger for barn og unge . 

Menigheten hadde 381 tilskuddstellende medlemmer i 2022. For ungdom i konfirmasjonsalder tilbyr menigheten den frikirkelige konfirmantundervisningen Tentro. Menigheten er internasjonal med mer enn 20 ulike nasjonaliteter, møtene er på norsk, men tolkes ved behov.

Virksomhet 
Fra tidlig av har misjonsvirksomhet vært viktig, prosjekter og deltakelse har skiftet gjennom årene. I 2008 støttet Sion Molde arbeidet til misjonærene Birgitte og David Lindgren i Spania, Hege og Yngvar Aarseth i Tyskland og Elizabeth og Robert Muren i Israel. Menigheten dekker utgiftene til én evangelist i Sibir og støtter misjonsarbeide i Uganda, Bolivia, Hviterussland, Burma og Kenya .

De minste barna har tilbud om søndagsskole, for de eldre barna og ungdommen har det vært ulike tilbud. En periode på 1970 og 80-tallet hadde ungdomskoret Kontrast stor oppslutning og det ble utgitt egne plateproduksjoner. Senere har ungdomsarbeidet hatt navn som Connect og Activ8 .

Menigheten har jevnlig møtevirksomhet flere steder i Romsdalsområdet, som Åndalsnes (Kilden Rauma), Eidsvåg, Tresfjord, Eide og Tingvoll. 

Sion Molde driver Romsdals eldste nærradio, Radio PS, som har sendt kontinuerlig siden 1984.

Historie 
Noen av de tidligste tegn på pinsevekkelsen i Romsdal var i 1934, da Margrethe Daae og Tony Tonhaugen hadde møter i Sandsbukta, derfra spredde den seg til Tornes, Elnesvågen, Aukra og Molde. Erling Schøning holdt møter i Molde fra 1936 og ble menighetens første forstander. Menigheten ble stiftet 27. mars 1938 med navnet Pinsemenigheten Sion Molde og omegn og hadde den gang åtte medlemmer. I 1952 begynte planleggingen av et lokale i Elnesvågen, som ble innviet 30. august 1953. Menigheten i Elnesvågen var utpost (ikke selvstendige menigheter) fra Sion Molde helt til 1995, da de ble en selvstendig menighet som Pinsemenigheten Sion Fræna eller Fræna pinsemenighet. Menigheten har senere skiftet navn til Nordvestkirka Elnesvågen. Omtrent det samme var tilfelle på Aukra, der ble menighetsbygget innviet 7. juni 1953, i 1996 ble menighet selvstendig som Klippen Aukra .

Virksomheten i Molde skjedde i leide lokaler de første årene, blant annet Uræd og andre etasje i Kneippbrødfabrikken (Kneippen). I 1959 kjøpte menigheten en eiendom i Parkveien, men det ble aldri et møtelokale der. I 1970 kjøpte de Amtmann Leths gate 3, bygget fikk et stort tilbygg. Bygget ble tatt i bruk fra 1972. Lokalet var på om lag 800 kvadratmeter og hadde nær 100 sitteplasser, men utover på 2000-tallet opplevde menighet slik vekst at selv dette ble lite. En periode var det nødvendig med to samlinger på søndager . 

Fra tidlig av var det utposter (ikke selvstendige menigheter) i Elnesvågen og på Aukra. På midten av 1990-tallet ble det dannet en utpost i Rauma, Kilden Rauma. De var en periode selvstendig menighet, men er igjen en utpost fra Sion Molde.

Året 2017 kjøpte menigheten en eiendom på Kviltorp av Slatlem. Bygget var en bilforretning og verksted. Etter en omfattende ombygging kunne menigheten ta det i bruk seint, høsten 2020. Molde Konferansesenter eier bygget. Det er på 2300 kvadratmeter og har 500 sitteplasser, tidsriktig lyd og lysanlegg, kafe område og egne avdelinger for barn og unge.  .

Referanser

Litteratur 
 Mørk, Max Ingar 2021. Kyrkjene i Romsdal, Romsdal sogelag, Årsskrift 2021. 400s. ISBN 978-82-933345-18-3
 Brox, Torill F. (redaktør). 2007. Årbok 2007. For Pinsebevegelsen i Norge. Korsets Seier Publikasjoner AS 
 Brox, Torill F. (redaktør). 2009. Årbok 2009. For Pinsebevegelsen i Norge. Korsets Seier Publikasjoner AS

Eksterne lenker 
 Sion Molde – hjemmeside

Norske pinsemenigheter
Kultur i Molde
Byggverk i Molde
Religion i Møre og Romsdal
Etableringer i 1938